
A kultúra finanszírozása a Megyei Jogú Városokban – „A salgótarjáni modell”

Megállapítható, hogy az elmúlt években Magyarországon folyamatos, nagy változások mentek végbe, mindamellett, hogy rendszerint nem lett nagyobb az adott városok költségvetésének kultúrára fordítandó összege. 
Kutatásom célja az volt, hogy megvizsgáljam, milyen összeget fordítanak az egyes Megyei Jogú Városok kultúrára, és hogy e pénzmennyiség a 2014. évi költségvetés hány százaléka. 
A kapott adatokat ezt követően összevetettem a hasonló salgótarjáni eredményekkel.
Előzetes hipotéziseim az volt, hogy Salgótarján Megyei Jogú Város Önkormányzata jóval kisebb anyagi ráfordítással tudja ellátni ugyanazon kulturális- művészeti-, sporttevékenységeket, mint a többi Megyei Jogú Város, és ennek oka a Salgótarjáni Közművelődési Nonprofit Kft-ben rejlik.
A hipotézisem beigazolódott: Salgótarján Megyei Jogú Város Önkormányzata a 2014. évi költségvetés alapján nagyságrendekkel kevesebb pénzt fordít a kulturális feladatok ellátására, mint a Megyei Jogú Városok átlagosan. „A salgótarjáni modell” legjelentősebb eredménye: az intézményi működésre jellemző közel 100%-os önkormányzati támogatás aránya az üzleti terv főösszegéhez viszonyítva 2011-ben 72, 2012-ben 60, 2013-ban szintén 60 % volt. 2014-ben ez arány 52 %-ra csökkent.
Mindemellett (az output-ot tekintve) nagymértékben nőtt a szolgáltatásokat igénybevevők száma.
Úgy vélem, hogy a sikerek okozója a Salgótarjáni Közművelődési Nonprofit Kft. Az önkormányzati tulajdonú cég létrehozásával befejeződött az eddig külön-külön működő, egy-egy részfunkciót megvalósító, egymással szoros kapcsolatban nem lévő, elszigetelt, speciális feladatokat ellátó rendszerek működése.
A cég működésmodellje, költségszerkezete sok pénzt tud megtakarítani az önkormányzatnak, és követendő példa lehet a hasonló településeknek is. 



